Þingræður haldnar á Alþingi Íslendinga



Mér hefur borist eftirfarandi bréf: „Reykjavík, 2. apríl 1980. Helgi Seljan, 2. þm. Austurl., hefur í dag ritað mér á þessa leið: „Þar sem ég að læknisráði mun ekki geta sinnt þingstörfum á næstunni, leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþb. í Austurlandskjördæmi, Sveinn Jónsson verkfræðingur, taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Helgi Seljan, forseti Ed.“ Mér hefur borist eftirfarandi bréf: „Reykjavík, 2. apríl 1980. Eggert Haukdal, 6. þm. Suðurl., hefur í dag ritað mér á þessa leið: „Þar sem ég vegna sérstakra anna mun ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að varamaður minn, Siggeir Björnsson bóndi, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Sverrir Hermannsson, forseti Nd.“ Mér hefur borist eftirfarandi bréf: „Reykjavík, 2. apríl 1980. Tómas Árnason, 1. þm. Austurl., hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að i. varamaður Framsfl. í Austurlandskjördæmi, Guðmundur Gíslason kaupfélagsstjóri, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Þorv. Garðar Kristjánsson, forseti Ed.“ Mér hefur borist eftirfarandi bréf: „Reykjavík, 8. apríl 1980. Formaður þingflokks sjálfstæðismanna hefur í dag ritað mér á þessa leið: „Samkv. beiðni Geirs Hallgrímssonar, 1. þm. Reykv., sem nú er erlendis, leyfi ég mér með skírskotun til 138. gr. laga um kosningar til Alþingis að óska þess, að 2. varamaður hans, Ellert B. Schram ritstjóri, taki á meðan sæti hans á Alþingi, þar sem 1. varamaður, Ragnhildur Helgadóttir, er nú um stundarsakir á sjúkrahúsi vegna slyss.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Sverrir Hermannsson, forseti Nd.“ Þar sem enginn þessara varamanna hefur átt sæti á Alþingi á þessu kjörtímabili þarf að fara fram rannsókn á kjörbréfum þeirra allra. Vil ég biðja kjörbréfanefnd að taka þau til athugunar og verður gefið fundarhlé í 10 mín. á meðan. - Fundarhlé.



Herra forseti. Kjörbréfanefnd hefur haft til athugunar kjörbréf Ellerts B. Schram, 2. varamanns at lista Sjálfstfl. í Reykjavík, sem tekur sæti Geirs Hallgrímssonar, 1. þm. Reykv. Enn fremur kjörbréf Guðmundar Gíslasonar, 1. varamanns Framsfl. í Austurlandskjördæmi, sem tekur sæti Tómasar Árnasonar, 1. þm. Austurl. Og enn fremur kjörbréf Sveins Jónssonar, 1. varamanns Alþb. í Austurlandskjördæmi, sem tekur sæti Helga Seljans, 2. þm. Austurl. Og í fjórða lagi hefur kjörnefnd haft til athugunar kjörbréf Siggeirs Björnssonar, 1. varamanns af L-listanum í Suðurlandskjördæmi, sem tekur sæti Eggerts Haukdals, 6. þm. Suðurl. Nefndin er sammála um að mæla með því, að kosning þessara manna verði tekin gild og kjörbréfin samþykkt.



Þrír þessara nýju þm., þeir Siggeir Björnsson, Sveinn Jónsson og Guðmundur Gíslason, hafa ekki átt sæti á Alþingi fyrr og þurfa því að undirrita eiðstaf.



Þeir Sveinn Jónsson, Siggeir Björnsson og Guðmundur Gíslason hafa undirritað eiðstaf, og býð ég þá alla hina nýju þm. velkomna til starfa á Alþingi.